Liverpool FC – sezona 2018/2019.
2018-19 sezona fudbalskog kluba Liverpool FC je ukupno 127. sezona ovog kluba u fudbalskoj Premier ligi Engleske, a 56. zaredom u najboljem nogometnom prvenstvu Engleske. Prethodnu sezonu, klub je završio na 4. mjestu u engleskoj Premier ligi, koje vodi direktno u grupnu fazu UEFA Lige prvaka. Iako u domaćim kupovima, nisu ostvarila značajniji rezultat, u UEFA Ligi prvaka klub je stigao do finala u kojem je poražen od strane Real Madrida rezultatom 3-1. Obzirom da je sezona bila solidna, vlasnici su se odlučili na veća ulaganja u igrački kadar te su ovosezonska očekivanja na visokom nivou. Kako je sezona odmicala, fudbaleri Liverpoola igrali su sve bolje i bolje, a prvi dio sezone prije nove godine su dočekali kao jesenji prvaci. Međutim, rivali iz Manchestera su ipak bili uspješniji na kraju, jer se ispostavilo da je pobjeda nad Liverpoolom bila dovoljna Manchester City-u da odbrani naslov prvaka Engleske. Na kraju prvenstva ekipa Manchester City-a imala je samo 1 bod više od ekipe Liverpoola (98:97). Iako je Liverpool odigrao relativno slabo grupnu fazu Lige prvaka, upisavši 3 pobjede i 3 poraza (od kojih je poraz od Crvene Zvezde bio totalno neočekivan), kako je ovo takmičenje odmicalo Liverpool je pokazivao sve bolje predstave. Naročito uvjerljive bile su gostujuće pobjede protiv Bayerna iz Minhena i Porta. Polufinalni protivnik bila je Barcelona, koja je prvu utakmicu odigrala odlično i činilo se da Liverpool ne može sustići poraz od 3-0 na Camp Nou stadionu. Međutim, fudbaleri Liverpoola su u uzvratnoj utakmici odigrali nevjerovatno i upisali pobjedu od visokih 4-0 i na taj način se revanširali Barceloni i izborili nastup u finalu Lige prvaka. Finalna utakmica se odigrala u Madridu, a protivnička ekipa bila je Tottenham Hotspur iz Londona, koji je pomalo neočekivano izbacio ekipu Manchester City-a. U prvom prodoru igrača Liverpoola Sadio Mane je pokušao izvesti centaršut, ali je Sissoko rukom spriječio isti, pa je slovenski arbitar Damir Skomina pokazao na penal. Jedanaesterac je izveo Mohammed Salah i tako doveo svoju ekipu u vodstvo. Do kraja utakmice Liverpool i Tottenham su bili skoro izjednačeni, a golmani Alisson Becker i Hugo Lloris imali su nekoliko odličnih odbrana. U 87. minuti nakon izvođenja kornera, fudbaleri Tottenhama su pokušali ispucati loptu izvan šesnaesterca ali se lopta odbila do fudbalera Liverpoola, pa je Origi uputio šut prema golu, koji pogađa za konačnih 2-0. Tako je ekipa Liverpoola slavila u finalu osvojivši ukupno 6. titulu naslova prvaka Evrope u klupskom takmičenju. Osim što je nova titula donijela veliku finansijsku dobit, Liverpool je time dobio još više na popularnosti kao najuspješniji engleski klub u evropskim takmičenjima i treći najuspješniji klub ikada u evropskim takmičenjima (iza Reala iz Madrida i AC Milana).